**KALAZANCI SZENT JÓZSEF EGYKORI PIARISTA TEMPLOM ÉS RENDHÁZ, NAGYKÁROLY**



**Történeti adatok**

A nagykárolyi piaristák betelepítése **Károlyi Sándor** ( 1669- 1743) nevéhez fűződik, aki ezzel, az 1725-ben kibocsátott alapítólevele szerint, a katolikus vallás megerősítéséhez és az oktatásügy előmozdításához szeretett volna hozzájárulni. Az első piarista szerzetesek 1727. október 17-én érkeznek Nagykárolyba. A piaristák használatában levő első épületek, így a rendház, iskola és a középkori Mindenszentek plébániatemplom, mára már elpusztultak.

A jelenlegi piarista templom 1769 és 1779 között, fogadalmi templomként épült. Ezt tanúsítja az 1769. május 11-én lerakott alapkő mellé elhelyezett, aranyozott réztáblára vésett latin emléktábla felirata is, amelyből kiderül, hogy **Károlyi Antal** a templom építtetésével **Kalazanci Szent József** iránti háláját akarta kifejezni, mivel a szent közbejárásának tulajdonította azt, hogy **Harruckern Jozefá**val kötött tíz évi gyermektelen házassága után 1768-ban fia született. Új, nagyobb templom építéséhez a katolikus lakosság jelentős számbeli növekedése is hozzájárulhatott.

**Károlyi Antal** az építendő templom tervrajzainak elkészítésével egy nagy elismerésnek örvendő, jelentős életművet maga mögött tudó, akadémiai tanárként is tevékenykedő bécsi építészt, **Franz Sebastian Rosenstinglt** (1702-1785) bízta meg. Az építész, eleget téve a felkérésnek, elkészítette a templom alaprajzát, madártávlati rajzát, illetve több részletrajzot, valamint tervrajzokat, részletrajzokat és gipszmodelleket készített az oltárépítményekről, a szószékről, oszlopfejezetekről, a tornyot díszítő nyolc szoborról és a különféle ornamensekről is. Tervrajzainak kivitelezésével illetve a munkálatok felügyeletével két nagykárolyi építész, **Sieber Ferenc** és fia, ifj. **Sieber Xavér Ferenc**, volt megbízva.   
A nagykárolyi piarista templom, annak ellenére, hogy 1857 és 1860 között, valamint 1891-ben **Ybl Miklós** illetve **Meinig Artúr** építészek vezetésével kisebb méretű átépítéseken és felújítási munkálatokon is átesett, jelenlegi alaprajza, homlokzatai, belső berendezése jórészt a 18. századi kialakítását mutatja; a kisebb mértékű átalakítások nyomai a nyugati torony legfelső szintjének, a szentélykörüljáró illetve a különböző ornamensek kialakításában figyelhetőek meg.

Az első piarista rendház alapkövét 1724. április 27-én tették le a Mindenszentek templom szomszédságában. A 18. század végén valószínűleg átalakították, erről azonban nem rendelkezünk megbízható adattal. Jelenlegi formáját az 1834-es földrengés után nyeri el, előbb 1861 és 1863 között **Ybl Miklós** tervei alapján épül újra, majd 1889-ben **Nonn Gyula** nagykárolyi építész tervei alapján egy újabb emelettel bővült.

**A műemlék leírása**

A nagykárolyi **Kalazanci Szent József** piarista templom és plébánia épülete a város keleti részén, az Kossuth tér közvetlen közelében, a Mezőfényi- (Someş), a Kaplonyi- (Căpleni), az Állomás- (Independenţei), a Iuliu Maniu- és a Petőfi utca (1. Decembrie 1918) által határolt telken helyezkedik el, úgy hogy a templom nyugati homlokzata a Petőfi utcával, déli homlokzata pedig, akárcsak a hozzákapcsolódó L- alaprajzú rendház főhomlokzata a Iuliu Maniu utcával párhuzamos.

Alaprajzát tekintve a templom kelet-nyugat tájolású, centrális elrendezésű, hajója oválisba írható nyolcszög alaprajzon emelkedik. A nyolcszög déli és északi oldalán egy-egy szélesebb kápolnafülke található, ezeket két-két keskenyebb, a templom falába mélyülő kápolnafülke fogja közre. A templom hajója a központi kápolnák között a legszélesebb, a szentély illetve az orgonakarzat felé összeszűkül.  
A templom hajója keleten apszisban végződik. Az apszis két oldalán egy- egy téglány alaprajzú sekrestye található, emeletükön egy-egy oratóriummal. Ezeket egy kétszintes szentélykörüljáró kapcsolja össze. Az oratóriumokba felvezető lépcsők a szentélykörüljáróban találhatóak, a sekrestyék szomszédságában, ezek keleti oldalán.

A körüljáró eredetileg nem állott kapcsolatban a rendház épületével. Mai formáját az **Ybl Miklós** által vezetett felújítási-restaurálási munkálatok során nyerte el. Ekkor a szentély, pontosabban a főoltár mögött egy ajtót nyitottak, melyen keresztül az újraépített rendház folyosójára lehetett jutni.   
A templom homlokzatain későbarokk, enyhén klasszicista jellegű stílusjegyek jelennek meg. A nyugati homlokzat meghatározó eleme az erőteljes koronázó párkány fölé emelkedő, szobrokkal, urnákkal, volutákkal, valamint a **Károlyi család** grófi címerével díszített, díszes kialakítású, egyenes záródású nyílászárókkal és ión fejezetű pilaszterekkel tagolt torony, mely a hajóhoz az orgonakarzat által meghatározott keskeny térrésszel kapcsolódik, ezért kívülről szinte teljesen elrejti a mögötte húzódó templomot.

A torony díszítése, tagolása, a nyílászárók kiképzése -a torony legfelső szintjének kivételével, mely a XIX. századi átalakítási munkálatok eredménye - az építkezések első periódusában nyerték el mai formájukat. Ezek egységesek képet mutatnak, az itt megjelenő tagoló elemek, díszítések a templom külső falainak egészén megtalálhatóak.

A templom déli és északi homlokzatainak kialakítása szinte teljesen megegyezik. A hajó centrális elrendezéséből következőleg külső homlokzatai tömbszerűek. A nyolcszög oldalai hajlított ívű faltagozatokkal kapcsolódnak egymáshoz. Ezeken a helyeken megtörik a hajó külső falát három részre osztó két erőteljes párkány folytonossága, melyek a sarkoknál kiugranak, más részeken ívesen kidomborodnak, mozgalmasságot árasztva. Ezt a mozgalmasságot hangsúlyozza a párkányok által meghatározott vízszintes, a tetőzet felé egyre csökkenő magasságú falsíkok lépcsőzetes elhelyezkedése is, melyeket függőlegesen különféle keretezésű, formájú ablakok tagolnak.  
Az északi, illetve a déli homlokzat keleti, szentély felőli része is hasonlóságot mutat. A sekrestyék és a fölöttük húzódó oratóriumok külső falait egyszerű, egyenes záródású ablakok, míg a tömegével föléjük emelkedő szentély falát félköríves záródású ablakok tagolják.

A belső tér elrendezését az alaprajzi elrendezés határozza meg. Az ebből adódó mozgalmasságot még jobban erősítik a különböző tagoló elemek, a szabályos rendben elhelyezkedő kompozit fejezetű ikerpilaszterek, az erőteljes profilozású párkány, a hevederekkel tagolt csehsüveg-boltozat, a boltmezők által határolt félköríves záródású ablakok és a stukkóból kialakított gazdag növényi ornamentika.

Az oltárképek, építményeikkel együtt szervesen illeszkednek ebbe a környezetbe: a szentélyt a főoltár építménye zárja le, a hajó falába bemélyülő hat kápolnafülkében pedig egy-egy mellékoltár található: az északi oldalon **Páduai Szent Antal**, **Szent József**, **Avellinói Szent András**, a déli oldalon pedig **Nepomuki Szent János**, a **Szentháromság**, és a **Magyar Szent Királyok** oltára. Az oltárképeket 1778-1780 között a 18. század közép-európai barokk festészetének egyik jelentős képviselője, a sziléziai származású bécsi oltárkép- és freskófestő, **Johann Ignaz Cimbal** festette.

A templom belső díszítésében a legnagyobb szerep ennek a hét barokk-kori oltárnak jut. A feketére festett, félköríves vagy karéjjal bővített félköríves záródású keretben elhelyezett oltárképek klasszicizáló, kőből faragott menza fölött helyezkednek el, szürke márványból készült retabulum előtt. Tabernákuluma csak a főoltárnak és a Szentháromság-oltárnak van.

Az oltárokat könnyed, rokokó jellegű aranyozott díszítések (növényi ornamensek, girlandok, rózsák, kagylódíszek) illetve felhők közül előbújó, angyalfejeket mintázó stukkódíszek ékesítik. Az oltárépítmények kiképzése hasonló, egységes, csupán a **Kalazanci Szent József** tiszteletére állított főoltár, illetve a **Szentháromság-oltár** emelkedik ki a többi közül nagyságával és gazdagabb díszítésével.

Az oltárokon kívül a templom 18. századi berendezéséhez két fontos emlék kapcsolódik: a szószék és a szentélyben található nagyméretű feszület. A klasszicista formavilágú, egyszerű kiképzésű, fából készült szószék a templom hajójának és a szentély falának találkozásánál található, az északi falhoz illesztve. Érdekessége a hangvető tetején látható gipszplasztika, mely felhők között megjelenő kitárt szárnyú madarat - a Szentlélek galambját - ábrázolja. A galamb, illetve a mögötte látható, Szentlélekre utaló sugármotívum aranyozást kapott. A templom berendezéséhez tartozik egy jelentős művészi értékkel bíró korpusz is, amely valószínűleg utólagosan van elhelyezve a szószékkel átellenben található kereszten.

A piarista templom szentélykörüljárójához csatlakozik a jelenleg katolikus plébániaként működő piarista rendház. Az épület eredetileg négy szárnyból állott, melyek egy belső udvar köré csoportosultak. Jelenleg csak a déli és a nyugati emeletes szárnyak őrzik eredeti állapotukat.  
Az épület főbejárata a kilenc tengelyes déli homlokzat középtengelyében található. A rendházba egy félköríves lezáródású ajtón keresztül lehet jutni, melynek két oldalán egy-egy narancssárga festéssel is kiemelt, a fal síkjából enyhén előreugró, a koronázó párkány alatt csigavonalú konzolszerű díszítésben végződő lizéna található. Ugyanitt, a bejárat fölött egy egyenes záródású, egyszerű profilozású, szintén narancssárgára festett koronázó illetve könyöklő párkányok által határolt ablak foglal helyet. A lizénák fölött enyhén kiugró, megtört vonalú párkányra nehezedő füzérdísszel keretelt orommezőben eredetileg a piarista rend címere foglalt helyet.

A déli homlokzat szimmetrikus kiképzésű, egymás fölé helyezett, a főbejárat fölötti ablakkal megegyező kiképzésű ablakok, illetve a közöttük húzódó, fehérre festett lizénák tagolják. Hangsúlyosabb kiképzésű a déli szárny két szélén található sarokszoba, melyeket két-két egymás fölé helyezett egyenes záródású ablak tagol. Ezek a szobák tekinthetőek az épület legrégebbi részeinek, kialakításukat még az **Ybl Miklós** féle átalakításkor nyerték el.

A belső tér egyszerű kiképzésű, többszörös átalakítások nyomát viseli magán. A különböző rendeltetésű helyiségek egy belső folyosóról nyílnak, az emeletre pedig a főbejárat tengelyében elhelyezett lépcsőn lehet feljutni.

A rendház nyugati szárnya összeköttetésben van a templom épületével, földszintjén, a templom főoltárának vonalában elhelyezkedő ajtón keresztül a szentély körüljárójába lehet jutni. A nyugati szárny helyiségei szintén egy folyosóról nyílnak.

A nagykárolyi piarista templom és rendház a **Károlyi család** nagykárolyi uradalmi birtokközpontjában épült fel, a város legreprezentatívabb épületei közé tartoznak. Történetükben fontos szerep jut az építtető **Károlyi család** tagjainak, akik a piaristák építkezéseivel a kezdetektől fogva elismert építészeket, mestereket foglalkoztattak, emiatt ezeket az igényes kivitelezés és a magas művészi színvonal jellemzi.

A piarista templom az átépítések ellenére a partiumi későbarokk építészet jelentős emlékei közé sorolható, a rendház pedig, annak ellenére, hogy később épült, szerves egységet képez vele.

Forrás: http://lexikon.adatbank.ro